A magyar válogatott az Eb-selejtezőben Horvátország, Wales és Szlovákia mögött a negyedik helyen végzett és nem kvalifikálta magát egyenes ágon a kontinenstornára. A Nemzetek Ligája C liga 2. csoportjában második lett, köszönhetően annak, hogy Görögország Vaszilisz Lambropulosz észtek elleni öngóljával kikaptak. Mivel Magyarország otthon 2–0-ra győzött a csoportelső Finnország ellen, így a görögök előtt 1 ponttal végzett, a Nemzetek Ligája összesített rangsorában pedig a 31. helyen zárt. Ez azért volt fontos, mert az Eb-selejtezőkön 20 csapat jutott ki egyenes ágon a tornára, a pótselejtezőbe pedig a nem kijutott csapatok közül először a csoportgyőztesekkel, majd pedig az NL-rangsor alapján töltötték fel a helyeket, így a 31. helyezéssel pótselejtezőt játszhatott a magyar válogatott. A sorsoláson az A ágra került Magyarország, ahol előbb idegenben Bulgária, majd továbbjutás esetén a Románia–Izland mérkőzés továbbjutója várt rájuk, a sorsolás értelmében hazai pályán. A bolgárok legyőzése után az utóbbi mérkőzés győztese Izland lett, így ők mérkőztek meg a magyarokkal.